Велоучилище МТБ-БГ | Тренировки в 11 Bike Park – 9-12 септември 2025
2025-09-09 00:00 - 2025-09-12 23:59 (Europe/Sofia)
И през тази седмица с Велоучилище МТБ-БГ ще бъдем на линия тренировки и обучения в 11 Bike Park, но само в някои от делничните дни – на 9, 10, 11 и 12 септември 2025 г.

Повечето ми часове са обявени като такива за персонални уроци (продължителност 60 минути, цена 79 лв./40.39 евро), но не е проблем да ги сменя с нещо друго по желание на участниците – например семейни или групови тренировки, включително за деца. Ако ви трябва тренировка във формат, който не е обявен в момента, обадете ми се на тел. 0887321695 (Любомир Ботушаров) и вероятно ще можем да насрочим такава, стига часът вече да не е ангажиран.

Има обявена и една групова тренировка за възрастни (или младежи над 14 г.), второ ниво (напредващи), във вторник (9 септември) след работа, от 18:30 до 19:30 ч с продължителност 60 минути и цена 40 лв. (20.45 евро). Мога да обявя и други, стига да има поне по двама желаещи за съответното ниво.

Записванията за тренировките, както са обявени в момента, стават чрез сайта на байкпарка: https://book.11bikepark.com/calendar/.

Велоучилище МТБ-БГ | Тренировки в 11 Bike Park – 2-7 септември 2025
2025-09-02 00:00 - 2025-09-07 23:59
След дълга и хубава морска ваканция Велоучилище МТБ-БГ се завръща с тренировки и обучения в 11 Bike Park на 2, 3, 4, 5 и 6 септември 2025 г. Температурите вече не са толкова високи, затова на някои от датите ще бъда на разположение през целия ден.

Повечето ми часове са обявени като такива за персонални уроци (продължителност 60 минути, цена 79 лв./40.39 евро), но не е проблем да ги сменя с нещо друго по желание на участниците – например семейни или групови тренировки, включително за деца. Т.е. ако ви трябва тренировка във формат, който не е обявен в момента, обадете ми се на тел. 0887321695 (Любомир Ботушаров) и вероятно ще можем да насрочим такава, стига часът вече да не е ангажиран.

Иначе има обявени и няколко групови тренировки, за възрастни (или младежи над 14 г.), като се надявам да съм улучил за тях време, което ще е удобно за потенциалните участници:

– във вторник (2 септември) след работа, от 18:00 до 19:00 ч, е планирана тренировка за второ ниво (напредващи) с продължителност 60 минути и цена 40 лв. (20.45 евро).– в петък (5 септември) след работа, от 18:00 до 19:00 ч, е планирана тренировка за трето ниво (напреднали) с продължителност 60 минути и цена 40 лв. (20.45 евро).В събота, 6 септември, също има планирани две групови тренировки:– от 16:00 до 17:00 ч за второ ниво (напредващи) с продължителност 60 минути и цена 40 лв. (20.45 евро).– от 17:00 до 18:00 ч за трето ниво (напреднали) с продължителност 60 минути и цена 40 лв. (20.45 евро).

Записванията за тренировките, както са обявени в момента, стават чрез сайта на байкпарка: https://book.11bikepark.com/calendar/.

Велоучилище МТБ-БГ | Курс по „Червената шапчица“ - 17 август 2025
2025-08-17 00:00 - 23:59
Това обучение е насочено към хора, които вече имат умения и опит за каране в планината, но искат да ги подобрят и развият. Пътеката от хижа „Композиторите” към Владая (позната като „Червената шапчица“) е перфектна за целта и е една от най-разнообразните на Витоша!

При този курс изкачването е по-дълго, т.е. изисква някакво средно ниво на физическа подготовка. Имайте предвид, че за ниво напредващи пътеката включва и някои по-технични участъци, но като цяло не е прекалено трудна и предлага доста „материал” за учене.

Ще се срещнем в 9:30 ч при Тихия кът (https://goo.gl/maps/UqSfK1bZwJ9Wnp9D7). Оттам ще се изкачим по алеята към Златните мостове, която на места е доста стръмна и може да се наложи да бутаме. От Златните мостове продължаваме до хижа „Композиторите”, където може да направим ранен обяд и после започваме спускането със спирания и упражнения на много места. Пътеката свършва във Владая – оттам който не е обвързан с кола, може да се прибере към София и по асфалта, но основният план е да се върнем към Тихия кът. Курсът вероятно ще продължи до 17:00 ч.

Важно:

– Ако някой иска да спести денивелация, качвайки се със собствен транспорт, може да дойде направо при хижа „Композиторите“ около 11:30 ч. В този случай обаче трябва да има кой да върне колата му.

– Който предпочита, може да си остави колата и някъде във Владая (например при края на пътеката: https://goo.gl/maps/xCunkhti54Na8rn48), след което оттам да се изкачи към Тихия кът (около 40-50 минути). По този начин след края на пътеката ще може да се прибере директно към София.

Желателно е във формуляра за записване да уточните тези подробности в полето „Нещо друго“.

ТАКСА: 80 лв./човек (40.90 евро)

Таксата за участие се заплаща на място в деня на обучението.

За читатели с абонамент в МТБ-БГ е предвидена и скромна отстъпка от цената.

Таксата включва участие в упражнения с инструктор за усвояване на основните техники за каране на планински велосипед.

Таксата НЕ включва застраховки, транспорт, настаняване, храна и други подобни услуги.

НИВО: напредващи и напреднали

Как да определите нивото си е обяснено тук: https://mtb-bg.com/2016/08/05/tips-2016-mtb-bg-bikeschool-level-test.

МИНИМАЛЕН БРОЙ УЧАСТНИЦИ: 3

МАКСИМАЛЕН БРОЙ УЧАСТНИЦИ: 8

ЗАПИСВАНЕ

Формуляр за записване: https://forms.gle/RW9QkiHZozxSiC4P9

Желаещите да участват в мероприятието трябва да се запишат най-късно до 20:00 ч на 15 август 2025 г. чрез попълване на формуляра горе. Посочват се трите имена на участника, възраст, e-mail и телефон за обратна връзка. Местата са ограничени! Събитието ще се проведе само при наличие на минималния брой участници. Окончателно потвърждение за провеждане на курса ще бъде изпратено по e-mail най-късно на 15 август 2025 г. след 20:00 ч. Моля, проверете и папката СПАМ, защото понякога писмата попадат в нея и не достигат навреме до получателите.

ИЗИСКВАНИЯ КЪМ УЧАСТНИЦИТЕ:

– Да са на възраст 18 години или повече.

* Участници на възраст от 15 до 17 години може да бъдат допуснати в курса след предварителен разговор по телефона и попълване на декларация за информирано съгласие и освобождаване от отговорност от страна на родител/настойник.

– Да носят каска и ръкавици по време на упражненията – задължително!

– Препоръчително е да носят и допълнителна защитна екипировка – очила, наколенки, налакътници и др.

– Да участват с изправен планински велосипед.

– Да са заплатили таксата за участие (заплаща се на място преди започване на обучението).

– Да подпишат пред инструктора Декларация за освобождаване от отговорност.

– Препоръчително е всеки участник да има Планинска застраховка и застраховка „Злополука“.

*Тези застраховки могат да ви спестят разходи в случай на травма, оказване на първа помощ, спасяване в планината и други неприятни ситуации. Организаторите на събитието не носят отговорност за каквито и да е разходи, възникнали за участниците във връзка с такъв инцидент.

Събитие във Facebook: https://www.facebook.com/events/1854203651823746/

За въпроси и информация може да ползвате е-mail info.mtbbg@gmail.com или тел. 0887321695.

Байкария | Високите планини на Косово
2025-08-16 00:00 - 2025-08-23 23:59
Искаме да ви поканим за трета поредна година да „сърфираме“ по най-високите планини на нашите балкански съседки. Продължаваме сюжетната линия на ендуро-пионерството и байк планинарство в малката млада държава Косово. Там небрежно се извисяват много прекрасни и красиви планини и играят роля на величествен декор на будните градчета и селца. Насочваме се към Проклетия и Шар с техните косовски първенци Джеравица (2656 м) и Рудока (2661 м). Търсим най-епичните и дълги пътеки за спускане. Ще се запознаем с проектите „Върховете на Балканите“, High Scardus Trail и Via Dinarica. Експедицията ще ни отведе за кратко и в Албания, Черна гора и Македония, за да бъде още по-интересна тази приключенска байк седмица.

Подробности вижте тук: https://tours.bikearea.org/visokite-planinite-na-kosovo/

Велоучилище МТБ-БГ | Обучение по „Хотелската“ пътека на Витоша - 16 август 2025
2025-08-16 00:00 - 23:59
В средата на месец август Велоучилище МТБ-БГ организира курс по една от най-популярните витошки пътеки – „Хотелската“, която започва от хотел „Копитото“ и се спуска към Бояна.

Постоянно получаваме запитвания за обучение по тази пътека и това не е случайно. Стръмните участъци в началото под хотела, дясната серпентина през скалата – има поне няколко елемента по нея, които са трудни и на които задължително ще спрем и ще обърнем внимание. Има и много завои и други полезни и интересни места. Курсът е обявен за ниво напреднали именно заради тези по-трудни и опасни участъци, но ако някой напредващ желае да се включи, няма проблем да го направи – просто трябва да е готов на 2-3 места по-скоро да гледа, отколкото да кара. В този ред на мисли, допълнителната екипировка е силно препоръчителна – наколенки, налакътници, каска с подбрадник са добре дошли за този курс.

Заради очакваните високи температури началото на карането е изтеглено по-рано сутринта с идеята да се изкачим по хлад и да приключим в ранния следобед.

НИВО: напредващи и напреднали

Как да определите нивото си е обяснено тук: https://mtb-bg.com/2016/08/05/tips-2016-mtb-bg-bikeschool-level-test.

МИНИМАЛЕН БРОЙ УЧАСТНИЦИ: 3

МАКСИМАЛЕН БРОЙ УЧАСТНИЦИ: 8

ТАКСА: 80 лв./човек (40.90 евро)

Таксата за участие се заплаща на място в деня на обучението.

За читатели с абонамент в МТБ-БГ е предвидена и скромна отстъпка от цената.

Таксата включва участие в упражнения с инструктор за усвояване на основните техники за каране на планински велосипед.

Таксата НЕ включва застраховки, транспорт, настаняване, храна и други подобни услуги.

ПРОГРАМА:

Събота, 16 август 2025 г.

За тези, които ще се изкачват на самоход, срещата е в 09:00 ч в градинката между Боянското ханче и Боянската черква. Местонахождение: https://maps.app.goo.gl/uSREdLsjLgRfiKPV7.

Има и вариант да дойдете направо горе при началото на пътеката, т.е. на паркинга при хотел „Копитото“ около 11:00-11:15 ч: https://maps.app.goo.gl/cN2QtpHR2AxeS2rp7. Този вариант е подходящ за хора, които могат да си намерят някакъв превоз или пък по друга причина не искат да се изкачват с основната група.

При паркинга на хотела може да загреем с малко упражнения за завиване, след което поемаме по пътеката надолу.

*В час, определен според желанията на участниците, ще направим обедна почивка. Носете си някаква храна по ваш вкус за хапване в планината. Носете и достатъчно вода, защото времето е горещо. По пътеката за спускане има чешми, но са в по-ниските части.

ЗАПИСВАНЕ

Формуляр за записване: https://forms.gle/ChQ85LsB1XoYheN79

Желаещите да участват в мероприятието трябва да се запишат най-късно до 13:00 ч на 15 август 2025 г. чрез попълване на формуляра горе. Посочват се имена на участника, възраст, e-mail и телефон за обратна връзка. Местата са ограничени! Събитието ще се проведе само при наличие на минималния брой участници. Окончателно потвърждение за провеждане на курса ще бъде изпратено по e-mail най-късно на на 15 август 2025 г. след 13:00 ч. Моля, проверете и папката СПАМ, защото понякога писмата попадат в нея и не достигат навреме до получателите.

ИЗИСКВАНИЯ КЪМ УЧАСТНИЦИТЕ:

– Да са на възраст 18 години или повече.

*Участници на възраст от 15 до 17 години може да бъдат допуснати след разговор и уточняване с родител и след попълване на декларация за информирано съгласие и освобождаване от отговорност от страна на родител/настойник.

– Да носят каска и ръкавици по време на упражненията – задължително!

– Препоръчително е да носят и допълнителна защитна екипировка – очила, наколенки, налакътници и др.

– Да участват с изправен планински велосипед.

– Да са заплатили таксата за участие (заплаща се на място преди започване на обучението).

– Да подпишат пред инструктора Декларация за освобождаване от отговорност.

– Препоръчително е всеки участник да има Планинска застраховка и застраховка „Злополука“.

*Тези застраховки могат да ви спестят разходи в случай на травма, оказване на първа помощ, спасяване в планината и други неприятни ситуации. Организаторите на събитието не носят отговорност за каквито и да е разходи, възникнали за участниците във връзка с такъв инцидент.

Страница на събитието във Facebook: https://www.facebook.com/events/1518298472670050/

За въпроси и информация може да ползвате е-mail info.mtbbg@gmail.com или тел. 0887321695.

AdventureVan | Вело-лагер Чатъма 2025 - из мистичните и диви гори и язовири на Родопите
2025-08-14 00:00 - 2025-08-17 23:59
Едно велоприключение в сърцето на Родопите, по време на което ще посетим няколко от най-красивите язовири – Голям Беглик, Беглика, Широка поляна, Тошков чарк и Доспат. Ще прекараме три незабравими нощувки в горски център „Чатъма“ на брега на язовир Голям Беглик, неслучайно определян като едно магично място, на което вода и въздух са слети в едно. Красотата му трудно може да бъде описана, както и усещането, което създава у всеки, които го е посетил: на безкрайно спокойствие, сякаш нищо друго няма значение, ти си тук и сега и този миг е завинаги. Ако искате една незабравима почивка, заобиколени от многовековната природа, тихите спокойни води на язовира и гледки, които те карат да онемяваш, очакваме ви!

Подробности вижте тук: https://www.facebook.com/events/1013407700618473/

Велоучилище МТБ-БГ | Тренировки в 11 Bike Park – 7-9 август 2025
2025-08-07 17:00 - 2025-08-09 13:00
След кратка лятна ваканция Велоучилище МТБ-БГ се завръща с тренировки и обучения в 11 Bike Park на 7, 8 и 9 август 2025 г. Тъй като лятото продължава да е горещо, тренировките са съсредоточени в сутрешните и следобедните часове, макар че в петък ще бъда на линия целия ден и ако някой държи да кара в най-топлите часове, за мен не е проблем.

Ако предпочитате обучение във формат групови тренировки, към момента съм обявил две такива. В петък след работа, от 19:00 до 20:00 ч, е планирана тренировка за трето ниво (напреднали) с продължителност 60 минути и цена 40 лв. (20.45 евро). В събота сутринта, от 11:00 до 12:30 ч, е планирана тренировка за 1 ниво (начинаещи) с продължителност 90 минути и цена 60 лв. (30.68 евро). И двете тренировки са за възрастни (или младежи над 14 г.).

Повечето други часове са обявени като такива за персонални уроци (продължителност 60 минути, цена 79 лв./40.39 евро), но не е проблем да ги сменя с нещо друго – например семейни или групови тренировки, включително за деца. Т.е. ако ви трябва тренировка във формат, който не е обявен в момента, или в час, различен от обявените, обадете ми се на тел. 0887321695 и вероятно ще можем да насрочим такава, стига часът вече да не е ангажиран.

Записванията стават чрез сайта на байкпарка: https://book.11bikepark.com/calendar/

Шуменско плато 2025
2025-08-03 00:00 - 23:59
Заради появата на черната пантера на територията на Шуменското плато през юни 2025 г. се наложи популярното състезание, провеждано там от велоклуб „Илчов баир“ да бъде отложено за друга дата, 3 август. Новият краен срок за записване е до 24 юли!

Подробности следете тук: https://www.facebook.com/events/935509904666566/.

Байкария | Хош омадет, Фански планини
2025-08-02 00:00 - 2025-08-12 23:59
Август е месец отпускарски, скучен, дори равен. Затова решихме да го нащърбим и оцветим, като поемем далеч на изток. В поредна байк експедиция към сърцето на Централна Азия. Ще влезем през Узбекистан, за да останем в Таджикистан. Този път наша цел ще бъдат Фанските планини, които са най-западните масиви на Памир-Алайския хребет. Истинско изпитание за дух и тяло ще бъде това пътешествие. Планината там е сурова и ще ни предизвика – пътеки като тънки копринени нишки ще ни водят през скални масиви и тюркоазени езера, кишлаци и кошари ще ни приютяват, където местни планинци ще ни гощават с лепьошка и прясно масло. Ще се чувстваме като първопроходци – пионери с колела. Но и ние ще покажем характер!

* Хош омадет (таджикски) – “Добре дошли!”

Програмата е подходяща за хора с опит в карането на планински пътеки.

Подробности вижте тук: https://tours.bikearea.org/fanski-planini-tadzhikistan/

Перпендикулярче „Гранична епопея“
2025-08-01 00:00 - 2025-08-02 23:59
Както показва името, маршрутът на това Перпендикулярче е разгърнат по границата между България и Гърция с начална и крайна точка в с. Смилян.

Подробностите вижте тук: https://www.facebook.com/events/1159865832521248/

Biking Tours | Тийн байк лагер Банско
2025-07-28 00:00 - 2025-08-01 23:59
Полите на Пирин планина предлагат отлични условия за планинско колоездене с множеството си разнообразни и интересни терени и затова избрахме гр. Банско за домакин на нашия байк лагер за тинейджъри и младежи! Лагерът е подходящ за младежи на възраст между 13 и 16 години.

Подробности вижте тук: https://www.facebook.com/events/1538956790144223/.
